الدله اشكد كريمه لو حضر فنجان
والكهوة ابعطرها اتفوح
يتوزع شذاها والعطر ريحان
ومضايف أهلنه أبوابها مفتحات
ووجاغ الدلال على الجمر يرتاح
والهاون يناغي برنته الجيران
واشباب المضيف أمعاشرات الريح
تنادي الضيف وينك فوت للديوان
والديوان تلتم بيه وجوه الخير
عدهم روح طيبه والعرف ميزان
ولو صارت طلابه ما تبات الليل
كل شبه ابمضيف الخير
ترجف لو حصل عدوان
وكل كصبه ابمضيف الستر
تنضح طيبه واحسان
وشيوخ القبيلة اتحشم المعروف
وتطرد كل مشرشب صافح الشيطان
وهاي اطباع اهلنه وما عليهم زود
متمسكين بالطيبات ،والهم بالستر عنوان
ولو كعدت الوادم ..وانطرت زينات
تتسابك اعلوم الخير
والدلة عطرها ايفوح
ونسمع رنة الفنجان
وتتصافح اجفوف الزلم
وتوكف راية العباس
رايه للستر والخير
والمعروف والإحسان